CELEX: 62008CN0487
Language: da
Date: 2008-11-11 00:00:00
Title: Sag C-487/08: Sag anlagt den 11. november 2008 — Kommissionen for De Europæiske Fællesskaber mod Kongeriget Spanien

24.1.2009   
            
            
               DA
            
            
               Den Europæiske Unions Tidende
            
            
               C 19/16
            
         Sag anlagt den 11. november 2008 — Kommissionen for De Europæiske Fællesskaber mod Kongeriget Spanien
   (Sag C-487/08)
   (2009/C 19/29)
   Processprog: spansk
   Parter
   
      Sagsøger: Kommissionen for De Europæiske Fællesskaber (ved R. Lyal og I. Martinez del Peral Cagigal, som befuldmægtigede)
   
      Sagsøgt: Kongeriget Spanien
   Sagsøgerens påstande
   
               —
            
            
               Det fastslås, at Kongeriget Spanien har tilsidesat sine forpligtelser i henhold til EF-traktatens artikel 56 og EØF-aftalens artikel 40, idet det fastsætter en forskellig behandling for udbytte, der udloddes til udenlandske aktionærer, i forhold til udbytte, der udloddes til indenlandske aktionærer.
            
         
               —
            
            
               Kongeriget Spanien tilpligtes at betale sagens omkostninger.
            
         Søgsmålsgrunde og væsentligste argumenter
   I henhold til spansk lovgivning kan selskaber med en væsentlig kapitalandel i et datterselskab i deres skattepligtige indkomst fradrage 100 % af det bruttoudbytte, de modtager fra datterselskabet. For at anvende denne ordning skal moderselskaber, som er hjemmehørende i Spanien, have haft en kapitalandel, der er større eller lig med 5 % af kapitalen i det hjemmehørende datterselskab, i en uafbrudt periode på mindst et år. Hvis betingelserne for at anvende denne ordning er opfyldt, bliver udbyttet ikke kildebeskattet.
   Moderselskaber, der ikke er hjemmehørende i Spanien, skal for at kunne drage fordel af fritagelsen have en kapitalandel på 20 %, der nedsættes til 15 % fra den 1. januar 2007 og til 10 % fra den 1. januar 2009. Moderselskaber, der er hjemmehørende i andre EU-medlemsstater eller i stater, der har undertegnet aftalen om Det Europæiske Økonomiske Samarbejdsområde, og hvis kapitalandel i datterselskabet er større eller lig med 5 %, men mindre end de nævnte lofter, skal således, i modsætning til moderselskaber, der er hjemmehørende i Spanien, betale skat af det udbytte, det modtager fra datterselskabet.
   Kommissionen finder, at den forskellige behandling, der er fastsat i den spanske lovgivning i kraft af betingelsen om, at ikke-hjemmehørende moderselskaber skal besidde en større kapitalandel end hjemmehørende moderselskaber for at kunne anvende skattefritagelsen med hensyn til udbytte, der udloddes af datterselskaber hjemmehørende på det spanske område, udgør forskelsbehandling i strid med artikel 56 EF og EØS-aftalens artikel 40. Ifølge Kommissionen er denne ekstra skattebyrde for moderselskaber hjemmehørende i andre EU-medlemsstater og EØS-medlemsstater på ingen måde begrundet.